ტომ უეიტსი
თომას „ტომ“ ალან უეიტსი (დ. 7 დეკემბერი, 1949) — ამერიკელი კომპოზიტორი, სიმღერების ავტორი და მსახიობი. გამოირჩევა ორიგინალური ვოკალით, რომელიც ერთმა კრიტიკოსმა ვისკიში ამოვლებულ, მეთუთუნის მაღაზიაში რამდენიმე თვის ჩამოკიდებულ, შემდეგ კი მანქანით გადავლილი ადამიანის ვოკალს შეადარა. წლების განმავლობაში უეიტსის მუსიკისადმი ინტერესი გადაიზარდა ნამდვილ მუსიკალურ კულტში. იგი იქცა ფილმებისა და სპექტაკლების კომპოზიტორად, ასევე თავად ითამაშა მათში რამდენიმე როლი (მაგალითად, ბრემ სტოკერის „დრაკულას“ ეკრანიზაციაში). ამჟამად უეიტსი ცხოვრობს სონომას ოლქში, კალიფორნიაში, მეუღლესთან და სამ შვილთან ერთად.